Henning Hyllested (EL), 2012-03-27:
Det er foruroligende, at man har set den stigning i omsynsprocenten, som man har, for erhvervskøretøjer, altså først og fremmest lastbiler.
Jeg skal ikke her gentage nogle af de tal, som allerede er sagt af de tidligere ordførere, men blot konstatere som sagt, at det er ganske foruroligende, fordi vi jo altså her snakker om færdselssikkerheden og trygheden for os alle sammen, når vi færdes i trafikken, hvad enten det er i bil eller på cykel, eller om vi er gående.
Man kan selvfølgelig spørge sig selv, hvorfor vi ser den her udvikling.
Der henvises til krisen, og det er formentlig i en vis udstrækning da nok rigtigt.
Under alle omstændigheder er det jo problematisk, at man i en krisetid, når man er udsat for hård konkurrence osv., sparer på sikkerheden.
Det er jo et ret kendt fænomen, men det gør det ikke desto mindre under alle omstændigheder uacceptabelt.
Vi vil nu også pege på den liberalisering, der fandt sted af hele det her område i 2005, og det synes vi faktisk også bekræftes i bemærkningerne til lovforslaget, hvor vi jo kan se, at der er en voksende bekymring for, om synsvirksomheder presses af store kunder med store flåder af køretøjer.
Samtidig konstaterer man jo, at der er en overkapacitet på synsmarkedet, og at synsvirksomheder generelt er små og med en forholdsvis spinkel økonomi.
Det er i virkeligheden en meget, meget grim cocktail, fordi det netop giver grobund for, at man kan ligge og presse synsvirksomheder til at opnå fordele, som jo så går ud over færdselssikkerheden.
Vi støtter i Enhedslisten forslaget om bedre kontrol med synsvirksomhederne igennem de der kontrolsyn af erhvervskøretøjerne, og det er både på firmaadressen og ved vejsiden.
Jeg deler ønsket om, at det her jo ikke må føre til, at man mindsker de kontrolbesøg, man foretager i vejsiden til fordel for, at man nu kan begynde at kontrollere på firmaadresserne, men jeg læser heller ikke ud af lovforslaget eller bemærkningerne, at det er det, der er lagt op til.
Men det må vi ligesom prøve at se på i udvalgsbehandlingen.
Med hele den her udvikling kan man jo godt få den mistanke, at hele det store kontrolapparat, man nu skal have til at kontrollere, med Trafikstyrelsen og en masse inspektører osv. i en vis udstrækning jo faktisk i virkeligheden kunne være undgået, hvis man havde undladt at foretage den liberalisering, man foretog i 2005, hvor man jo nedlagde Statens Bilinspektion og lod det hele overgå til private firmaer.
Så det er selvfølgelig, hvad skal man sige, et mere principielt ønske fra Enhedslistens side, at det var der, vi på et eller andet tidspunkt havnede.
Det bliver så ikke lige med det her lovforslag.
Vi er imod enhver udvikling i retning af at give synsvirksomheder udvidede forretningsmuligheder.
Det er en meget, meget uheldig sammenrodning, en sammenblanding af privat foretagsomhed og myndighedskontrol, og vi mener, det er helt uhørt og giver habilitetsproblemer.
Det giver det her pres på kunderne og en fare for en ringere kvalitet af syn, så vi er glade for, at det er røget ud af lovforslaget.
Hvis der er for mange synsvirksomheder, hvis der er en overkapacitet på markedet, så må man jo sige, at så må de overflødige virksomheder vel lukke.
Det tilsiger markedslogikken, som jo hyldes i stor udstrækning i det her Ting.
Og vi mener i hvert fald ikke, at staten på nogen måde skal fungere som ambulancetjeneste eller give kunstigt åndedræt til en privat sektor, hvor der kan konstateres en overkapacitet, og hvor nogle jo simpelt hen må lukke.
Forslaget om, at Trafikstyrelsen skal kunne sælge data til kommerciel brug, er vi lodret imod, og det er vi af principielle grunde.
Det har ikke kun noget at gøre med de datasikkerhedsmæssige grunde.
Vi kan få mange forsikringer om, at oplysningerne anonymiseres osv., men vi mener faktisk ikke, det er en statslig opgave at medvirke til, at firmaer kan iværksætte reklamefremstød og den slags ting.
Staten opsamler jo mange steder enorme mængder af statistisk materiale, og det er klart, at når man har en slunken statskasse, er det selvfølgelig fristende at begynde at sælge ud af alle de oplysninger, man har der, men det mener vi faktisk slet, slet ikke er en statslig opgave, og den del af lovforslaget er vi som sagt lodret imod.